एडीएम के िनर्देश भी नहीं माने, न नालियां साफ हुई और न रोगी सहायक रखे गए
जिला अस्पताल की नालियां आज भी जाम हैं। परिसर के कोनों में लगे कचरे के ढेर भी नहीं हटे। इस तरह के 13 निर्देश एडीएम कैलाश बुंदेला ने महीनेभर पहले खुद जिला अस्पताल पहुंचकर दिए थे। इसमें से एक का भी पालन नहीं किया। यही नहीं जिला अस्पताल प्रशासन ने खुद रोगी सहायक रखने का निर्णय लिया था, यह व्यवस्था भी शुरू नहीं की।
500 बेड का जिला अस्पताल न्यू मेटरनिटी वार्ड ध्वस्त होने और सर्जिकल वार्ड कंडम घोषित करने से 300 बेड का रह गया। भर्ती मरीजों की संख्या रोज 600 से ऊपर रहने से हर वार्ड और उनके बरामदों में मरीजों को जमीन पर लेटाकर इलाज करना पड़ रहा है। जिन निर्देशों का पालन करने में कोई खर्च नहीं होना है वे निर्देश भी हवा में उड़ा दिए गए।
जब तक पानी नहीं सफाई कैसे होगी - जिला अस्पताल के प्रबंधक प्रदीप शुक्ला ने कहा मैंने टीएल बैठक में कलेक्टर को कह दिया कि जब तक जिला अस्पताल में पानी की पर्याप्त व्यवस्था नहीं होगी, सफाई की समुचित व्यवस्था होना मुश्किल है। रोगी सहायक इसी हफ्ते तय करेंगे। कंडम वाहन की सूची बनाकर पीडब्ल्यूडी को दी है, वहां से अनुमति मिलते ही वाहन बेचे जाएंगे। बाकी की व्यवस्थाएं भी जुटाई जाएंगी।
ये निर्देश थे एडीएम के
अस्पताल के गलियारों में भी भर्ती हैं मरीज
फिर बैठक लेकर बात करूंगा जिम्मेदारों से
पिछले महीने बैठक ली थी, फिर बैठक लूंगा। जिम्मेदारों से सवाल किए जाएंगे ताकि स्थिति स्पष्ट हो सके। यदि रुपयों की समस्या है तो कम से कम सफाई और व्यवस्था बनाने के काम तो करें। लापरवाही करने वालों पर कार्रवाई करेंगे। -कैलाश बुंदेला, एडीएम, रतलाम
नालियां जाम ही हैं
18 स्थायी और 52 अस्थायी सफाईकर्मी होने के अस्पताल की हर नाली जाम है। जहां खाना बनता है उसके पास की नालियां भरी हैं। मच्छर, मक्खियां पनप रहे हैं जो खाने पर बैठकर ठीक होने आए मरीजों को और बीमार कर रहे हैं।
रोगी सहायक भी नहीं रखे गए
यहां आने वाले मरीजों को जानकारी देने के लिए जिला अस्पताल प्रबंधन ने ही चार रोगी सहायक रखने का निर्णय लिया था। अब तक इसका पालन नहीं किया। चांदनी चौक निवासी मरीज राजेश सोनी ने बताया यहां कोई कुछ बताने वाला ही नहीं है।
ट्रामा सेंटर की लिफ्ट भी नहीं सुधरी
परिसर में पीछे की ओर कंडम गाड़ियां अभी भी खड़ी हैं। ट्रामा सेंटर में सालभर से लिफ्ट खराब है। मरीजों को स्ट्रैचर पर परिजनों की सहायता से खींचकर ले जाना पड़ता है।
इन निर्देशों का भी पालन नहीं
न सीसीटीवी कैमरे न अच्छा-खराब काम करने वाले कर्मचारियों के फोटो लगे। मरीजों के अटेंडर का टाइम और संख्या फिक्स नहीं, पास सिस्टम जारी नहीं सर्जिकल वार्ड के बेड भी नहीं बढ़े। लैब के पास पीने की व्यवस्था नहीं । चारों कोनों में कचरे के ढेर, खुले में शौच जारी। मुख्य गेट चौड़ा व रेडक्रॉस तरफ वाला गेट बंद नहीं किया। स्वास्थ्य संवाद केंद्र के पास एम्बुलेंस के लिए इमरजेंसी गेट नहीं बनाया।
जिला अस्पताल में जहां खाना बनता उस भवन के बाहर नालियां जाम हैं।
जिला अस्पताल में जगह की कमी ऐसी है कि इमरजेंसी वार्ड के बरामदे में भी मरीजों को नीचे लेटाकर इलाज करना पड़ रहा है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva